als_Latn dik_Latn sag_Latn
Trajneri i Partizanit shprehet se pavarësisht pozicionit
kundërshtari i radhës është vlerësuar maksimalisht
Armand Halili
Jehona e fitores në derbi ndaj Tiranës nuk është shuar ende te skuadra e Partizanit edhe pse të kuqtë sot në orën 18:00 do të zhvillojnë një tjetër takim mjaft të rëndësishëm ndaj Elbasanit në shtëpi. Verdheblutë mbajnë vendin e fundit të tabelën e klasifikimit dhe në kryeqytet do të luajnë shansin e fundit. Gjithsesi në një prononcim për “Sport Ekspres”, trajneri Duro ka deklaruar se skuadra e tij e ka vlerësuar maksimalisht këtë takim. “Është e vërtetë që fitorja në derbi vazhdon të jetë prezentë mes lojtarëve, duke qenë se ne jemi grumbulluar direkt dhe nuk kemi pasur pushim. Megjithatë i kam thënë futbollistëve të mi që ajo ndeshje ka kaluar dhe tashmë duhet të përqendrohen te takimi i radhës që do të luajmë ndaj Elbasanit. Dua të theksoj se atmosfera është mjaft e mirë dhe të gjithë janë të karikuar”, ka thënë Duro. Ndërkohë trajneri bën me dije për vlerësimin që i ka bërë ekipi i tij kundërshtarit. “Nuk i druhemi Elbasanit, por mund të them se e kam vlerësuar maksimalisht dhe do të japim më të mirën tonë për të marrë një fitore. Tashmë nuk ka më ndeshje të lehta, pasi e pamë ndaj Vllaznisë që është një ekip pa objektiva, ku nuk arritëm të merrnim pikët e plota”, ka vazhduar numri një i pankinës së kuqe.
Kalendari – Duhet thënë se kalendari është treguar shumë bujar me skuadrën e Partizanit, duke qenë se të kuqtë do të luajnë tre ndeshje në shtëpi. “Do të mendojmë fillimisht për Elbasanin, ku objektivi ynë është padyshim fitorja dhe më pas për ndeshjet e tjera me radhës. Objektivi është që të marrim nëntë pikë në këto takime, por duhet të bëjmë shumë kujdes”, ka thënë trajneri. Të kuqtë pas Elbasanit do të presin në shtëpi Laçin, një skuadër e cila është vetëm tre pikë larg kryeqytetasve dhe më pas, do të presin në fushën e tyre Apoloninë, që lufton për mbijetesë. Edhe pse në letër takimet duken të lehta, në fushë situata mund të komplikohet. Nëse Partizani arrin të marrë pikë të plota në përfundim të tre ndeshjeve që do të luhen në “Qemal Stafa”, atëherë do të kenë shansin e artë për të qenë në krye të tabelës së klasifikimit.
als_Latn als_Latn ltz_Latn als_Latn als_Latn